Алексей Колцов
Първа песен на лудетината Кудрявич

Превод от руски: Петър Алипиев, —

chitanka.info

Като хмел от радост

къдрите се вият;

веят се щастливо,

с грижи се не бият.

И през тях до днеска

гребен не минава:

храбростта юнашка

на масури става.

Не с пари, имоти —

с къдри се роди ти;

радости ще имаш —

в къдрите са скрити.

Що душата иска,

що земята дава,

щастие, печалби —

с къдри всичко става.

Само да се сетиш,

със шега, закачка,

тръснеш ли къдрици —

то стои на крачка.

Всичко те ще вземат,

те са вяра, сила;

и какво — за всичко

те са ти закрила.

Имаш ли къдрици,

има и надежди,

весело, на бяло

се чернеят вежди.

Затова тъй сладко

думите се леят,

от зори до залез

песнички се пеят.

А момите всичко

днес за тебе знаят;

къдрите сънуват,

мислят и гадаят.

Нека те се вият,

нека тънат в слава,

че със къдри, боже,

лесно се успява!

Няма трайни мъки

с къдри на главата!

Пей ти свойте песни,

момко, на земята!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.